ddrg/super_eurlex huggingface dataset:
KIRJALLINEN KYSYMYS E-0711/00

esittäjä(t): Ioannis Marínos (PPE-DE) neuvostolle

(14. maaliskuuta 2000)

Aihe: Ison-Britannian ulkoministerin Kyprosta koskevat lausunnot

Ison-Britannian ulkoministeri Robin Cook lausui joitakin päiviä sitten parlamentin alahuoneessa, että vapaa liikkuminen Kyproksen tasavallan ja miehitetyn pohjoisosan välillä palautetaan vain, mikäli Turkki liittyy Euroopan unioniin. Tämä Cookin lausunto aiheutti konservatiiviedustaja Sir David Madelin oikeutetun vastareaktion; hän muistutti, että Britannian hallituksen kanta on tähän asti ollut toisenlainen, ja pyysi saada tietää, riippuuko Kyproksen rauhanomainen yhdistyminen nyt Turkin liittymisestä Euroopan unioniin ja sanooko (Britannian) hallitus nyt, että Kyproksen pohjoisosa on osa Turkkia.

Minäkin vuorostani kysyn: Yhtyykö neuvosto tähän Britannian ulkoministerin kannanottoon, kun otetaan huomioon, että tämä merkitsisi Helsingissä sovittujen asioiden sekä myös EU:n vakinaisen kannan hylkäämistä, jonka mukaan Kyproksen liittymiskysymyksessä millään EU:n ulkopuolisella maalla ei ole veto-oikeutta? Haluaisin myös, että selkeästi ilmoitettaisiin, katsovatko ulkoministeri Cook ja neuvosto, että Turkin hyväksyminen ehdokasvaltioksi antaa sille tällaisen oikeuden? Lisäksi haluaisin saada tietää, onko neuvosto pyytänyt ulkoministeri Cookia selittämään tätä lausuntoaan, onko se pyytänyt häntä peruuttamaan sen ja mikä oli hänen vastauksensa?

Vastaus

(26. syyskuuta 2000)

Neuvostolla ei ole edellytyksiä ennustaa, puhumattakaan siitä, että se voisi määrätä, milloin liikkumisvapaus Kyproksen tasavallassa palautetaan. Neuvoston mielestä tämä asia on ratkaistava YK:n turvallisuusneuvoston antamien päätöslauselmien pohjalta neuvoteltavan ratkaisun yhteydessä, erityisesti joulukuussa 1999 YK:n turvallisuusneuvoston päätöslauselman N:o 1250 mukaisesti aloitettujen alustavien keskustelujen kautta, jota EU tukee edelleen vahvasti. Kuten Helsingin Eurooppa-neuvostossa korostettiin, EU on sillä kannalla, että poliittinen ratkaisu helpottaa Kyproksen liittymistä. Jos kuitenkaan ratkaisuun ei ole

päästy liittymisneuvottelujen päättyessä, neuvoston päätös liittymisestä tehdään edellä mainitun olematta ennakkoedellytys. Neuvosto ottaa päätöstä tehtäessä huomioon kaikki asiaankuuluvat tekijät. Liittymisprosessissa jokaista ehdokasvaltiota arvioidaan sen omien ansioiden pohjalta samojen objektiivisten kriteerien perusteella, eikä yhden ehdokkaan liittyminen riipu jonkin toisen ehdokkaan liittymisestä.
KIRJALLINEN KYSYMYS E-1932/00

esittäjä(t): Christopher Heaton-Harris (PPE-DE) komissiolle

(16. kesäkuuta 2000)

Aihe: Budjettikohta A-3038

Alamomentilla A-3038 Muut yleisluontoiset tuet on 300 000 euroa. Voiko komissio ilmoittaa, mitä nämä yleisluontoiset tuet ovat ja mihin varat käytetään?

Michaele Schreyerin komission puolesta antama vastaus

(7. syyskuuta 2000)

Budjettikohdan A-3038 määräraha on tarkoitettu kattamaan erilaiset erityistuet, jotka eivät kuulu muihin luvun A-30 alamomenteista (yhteisön tukitoimet), jotka puolestaan on tarkoitettu Euroopan edun mukaisten elinten tukemiseen ja Euroopan kansalaisyhteiskuntaa edistävien järjestöjen rahoitukseen.

Vuoden 2000 alustavassa talousarvioesityksessään komissio pyysi tähän kohtaan 171 000 euroa kattamaan seuraavat tukitoimet:

a) International Press Club (IPC): 100 000 euroa

Brysselissä vuonna 1973 perustettu Kansainvälinen lehdistöseura toimii työ- ja tapaamiskeskuksena kansainväliselle lehdistölle, joka työskentelee Brysselissä yhteisöjen läheisyydessä. Komissio myöntää vuosittain seuralle toimintatukea. Lisäksi seura saa tukea Belgian hallitukselta sekä neuvostolta ja parlamentilta.

b) Eurooppa-instituutti Washington: 50 000 euroa

Washingtonin Eurooppa-instituutti perustettiin vuonna 1989 läheisessä yhteistyössä komission kanssa. Instituutti toteuttaa tiedotustoimia ja järjestää keskustelutilaisuuksia selvittääkseen Euroopan unionin suhtautumista Yhdysvaltojen kanssa solmittuja suhteita koskeviin tärkeisiin kysymyksiin (talous- ja rahaliitto, tullitariffeja ja kauppaa koskeva yleissopimus (GATT), turvallisuus ja puolustus, kilpailu jne.). Instituutti järjestää hallitustason tiedotustilaisuuksia, konferensseja yhteistyössä Euroopan korkeimpien poliittisten tahojen kanssa ja ylläpitää lisäksi viestintäverkkoa amerikkalaisten päättäjien kanssa.

c) Euroopan yhteisöjen entisten virkamiesten yhdistys (AIACE): 21 000 euroa

Noin puolet Euroopan yhteisöjen entisistä virkamiehistä kuuluu AIACE:hen, jonka päätavoitteina on muun muassa taata, että entisten virkamiesten etuja edustetaan yhteisön toimielinten ja kansallisten viranomaisten suuntaan, ja tarvittaessa ajaa heidän etujaan hallinnollisissa ja sosiaalialan asioissa, luoda ja ylläpitää yhteyksiä organisaatioihin, joilla on samantapaisia tavoitteita kansainvälisesti, Euroopan yhteisössä tai jäsenvaltioissa sekä auttaa kokemuksensa perusteella yhteisön toimielimiä valmisteltaessa virkamiesten ja toimihenkilöiden siirtymistä eläkkeelle.

Vuoden 2000 talousarvioesitykseen 28. lokakuuta 1999 tehdyllä tarkistuksellaan n:o 451 parlamentti otti A-3038 alamomenttiin 300 000 euroa, joka vastaa vuoden 1999 talousarvioon otettua määrärahaa, mutta josta puuttuu maininta 129 000 euron suuruisen lisämäärärahan käyttötarkoituksesta. Tässä vaiheessa ja ennusteisiin liittyvän lisäaineiston puuttuessa komissio aikoo käyttää määrärahat vuoden 2000 alustavan talousarvioesityksen mukaisesti.
KIRJALLINEN KYSYMYS E-1858/00 esittäjä(t): Gorka Knörr Borràs (Verts/ALE) neuvostolle. Katalonian kieli.



Virallinen lehti nro 081 E , 13/03/2001 s. 0102 - 0103



KIRJALLINEN KYSYMYS E-1858/00 esittäjä(t): Gorka Knörr Borràs (Verts/ALE) neuvostolle (13. kesäkuuta 2000) Aihe: Katalonian kieli Katalonian autonomisen alueen perustamiskirjan 3 artiklan mukaisesti Katalonian alueen oma kieli on katalonia, joka on myös alueen virallinen kieli. Asociación de Profesores para la Democracia -yhdistyksen (Opettajat demokratian puolesta) ja Convivencia Cívica Catalana -järjestön (Katalonian yhteiselämää edistävä järjestö, johtajanaan Alejo Vidal-Quadras) nostamien kanteiden vuoksi Roviran ja Virgilin yliopistossa on väliaikaisesti kielletty noudattamasta kieliasetusta mahdollisen perustuslain rikkomisen uhan vuoksi. Mitä mieltä neuvosto on Espanjan hallituksen, tiettyjen poliittisten puolueiden ja eräiden muiden elinten jatkuvista yrityksistä estää katalonian kielen käyttö hallintokielenä Katalonian alueella, kuten tapahtui Roviran ja Virgilin yliopistossa? Vastaus (10. lokakuuta 2000) Neuvosto ei ole toimivaltainen arvoisan parlamentin jäsenen mainitsemassa asiassa, eikä neuvosto sitä paitsi kommentoi jäsenvaltioiden tuomioistuinten oikeudellisia ratkaisuja.
KIRJALLINEN KYSYMYS E-2758/00 esittäjä(t): Jeffrey Titford (EDD) komissiolle. Hanhenmaksan tuotantomenetelmät.



Virallinen lehti nro 081 E , 13/03/2001 s. 0218 - 0218



KIRJALLINEN KYSYMYS E-2758/00 esittäjä(t): Jeffrey Titford (EDD) komissiolle (1. syyskuuta 2000) Aihe: Hanhenmaksan tuotantomenetelmät Minulle on kerrottu hanhenmaksan tuotannosta seuraavaa: 1. Ankkoja ja hanhia pakkoruokitaan kahdesta kolmeen kertaan päivässä runsaalla puolella kilolla jyviä ja rasvaa. 2. Kahden tai kolmen viikon jälkeen, kun linnut ovat valmiita teurastettavaksi, niiden maksat ovat paisuneet kuudesta kymmeneen kertaa luonnollista kokoaan suuremmiksi. 3. Paineilmapumpulla pakotetaan kahdessa-kolmessa sekunnissa lähes puoli kiloa ravintoa ankan tai hanhen kurkusta alas. 4. Lintujen kaulat ovat häkkien ulkopuolella. 5. Yksi hoitaja voi paineilmapumpulla pakkosyöttää yli 1000 lintua alle tunnissa; tutkimukset ovat osoittaneet, että tällainen menettely voi aiheuttaa vakavaa vahinkoa ankoille ja hanhille mukaan lukien kaulan repeytyminen. 6. Linnut menehtyvät usein tukehtumalla, jos ruokkija työntää ravinnon vahingossa henkitorveen. 7. Häkeissä olevat ankat ja hanhet eivät voi kävellä, kääntyä ympäri tai puhdistaa höyheniään. 8. Monet ankat sairastuvat akuuttiin suolitulehdukseen ja ripuliin. 9. Kuolleisuustasot ovat hanhenmaksan tehotuotantoon erikoistuneilla tiloilla 20 kertaa korkeammat kuin perinteisillä tiloilla. 10. Euroopan unionin eläinten terveyttä ja hyvinvointia käsittelevä tiedekomitea antoi hiljattain tuomitsevan lausunnon hanhenmaksan tuotannosta, jota se pitää eläinten hyvinvoinnille vahingollisena. Yhdistyneessä kuningaskunnassa, jossa eläinten hyvinvointiin suhtaudutaan hyvin vakavasti, useat ihmiset pitävät näitä ruokintamenetelmiä täysin sopimattomina. Huoli on levinnyt niin laajalle, että monet Yhdistyneessä kuningaskunnassa peräänkuuluttavat ankkojen ja hanhien pakkoruokinnan kieltämistä kaikkialla Euroopassa. Olen kuullut, että alan painostuksesta Euroopan komissio ei ole ryhtynyt mihinkään toimiin tämän eläinrääkkäyksen suhteen. Voisiko komissio antaa perusteellisen selvityksen siitä mitä se on tehnyt, on tekemässä tai tulee tekemään lopettaakseen tällaisen barbaarisen toiminnan? David Byrnen komission puolesta antama yhteinen vastaus kirjallisiin kysymyksiin E-2739/00 ja E-2758/00 (10. lokakuuta 2000) Arvoisaa parlamentin jäsentä pyydetään tutustumaan vastaukseen, jonka komissio antoi parlamentin jäsenten Lucas ja Davies esittämiin kirjallisiin kysymyksiin E-2183/00 ja E-2618/00(1). (1) Katso sivu 168.
KIRJALLINEN KYSYMYS E-1759/00 esittäjä(t): Ilda Figueiredo (GUE/NGL) komissiolle. Aikuiskoulutusalan eurooppalainen yhteistyöhanke.



Virallinen lehti nro 089 E , 20/03/2001 s. 0081 - 0082



KIRJALLINEN KYSYMYS E-1759/00 esittäjä(t): Ilda Figueiredo (GUE/NGL) komissiolle (31. toukokuuta 2000) Aihe: Aikuiskoulutusalan eurooppalainen yhteistyöhanke Kemian- ja lääketeollisuuden sekä öljyn- ja kaasuntuotannon työntekijöitä edustava ammattiliitto Sinorquifa (Sindicato dos Trabalhadores da Química, Farmacêutica, Petróleo e Gás do Norte (CGTP-IN)) on tehnyt yhteistyökumppanuutta koskevan pöytäkirjan, joka koskee Grundtvig, Socrates ja Leonardo da Vinci -ohjelmiin liittyvään aikuiskoulutusalan eurooppalaiseen yhteistyöhankkeeseen (PACE) osallistumista Syndicat C.G.T Energie et Mines, Midi, Pyrénées, Toulouse ja Federacíon de Química C.C.I.G./Galicia -ammattiliittojen kanssa. Edellä mainitut tahot ovat jättäneet tätä yhteistyöhanketta koskevat hakemuksensa. Voiko komissio antaa tietoja kyseisten hakemusten käsittelyn etenemisestä? Viviane Redingin komission puolesta antama vastaus (14. heinäkuuta 2000) Komissio on laatinut valintaehdotukset, jotka perustuvat Grundtvig-toiminnan yhteydessä vuodeksi 2000 toimitettujen hakemusten arviointituloksiin. Aikuiskoulutusalan eurooppalainen yhteistyöhanke (hanke N:o 88131-CP-1-2000-0-ES-Grundtvig-ADU) on mainittu näissä ehdotuksissa. Valittuja hankkeita koskevat ehdotukset on toimitettu Sokrates-komitealle 26. ja 27. kesäkuuta 2000 lausuntoa varten, ja lopulliset tulokset ilmoitetaan hankkeiden koordinaattoreille elokuun 2000 aikana.
KIRJALLINEN KYSYMYS E-2054/00 esittäjä(t): Marielle De Sarnez (PPE-DE) komissiolle. Arkkitehtuurin opettaminen peruskoulun ala-asteella.



Virallinen lehti nro 053 E , 20/02/2001 s. 0199 - 0199



KIRJALLINEN KYSYMYS E-2054/00 esittäjä(t): Marielle De Sarnez (PPE-DE) komissiolle (27. kesäkuuta 2000) Aihe: Arkkitehtuurin opettaminen peruskoulun ala-asteella Euroopan unionin kulttuuripolitiikan kehittämisen yhteydessä jotkut kulttuuriperinnön säilyttämisestä vastaavat yhdistykset ovat ilmaisseet huolensa välinpitämättömyydestä, jolla kansalliset viranomaiset ja EU:n toimielimet suhtautuvat arkkitehtuurin opettamiseen peruskoulun ala-asteilla. Opetetaanko tätä oppiainetta peruskoulun ala-asteella muissa unionin jäsenvaltioissa? Mikä on komission kanta asiaan? Viviane Redingin komission puolesta antama vastaus (25. heinäkuuta 2000) Euroopan yhteisön perustamissopimuksen 149 artiklassa (entinen 126 artikla) sanotaan, että vastuu koulutusjärjestelmän järjestämisestä ja opetuksen sisällöstä on kokonaan jäsenvaltioilla. Komissio on kuitenkin saanut joitakin hyödyllisiä tietoja aiheesta Eurydicestä, eurooppalaisesta koulutusta koskevasta tietoverkosta. Verkosta ei saatu Belgiaa ja Irlantia koskevia tietoja. Muissa jäsenvaltioissa arkkitehtuuria ei opeteta ala-asteella omana aineenaan. Kuitenkin seitsemässä jäsenvaltiossa se sisältyy muihin oppiaineisin, kuten ympäristöoppiin. Tarkemmat tiedot aiheesta lähetetään suoraan arvoisalle parlamentin jäsenelle sekä parlamentin pääsihteeristölle.
KIRJALLINEN KYSYMYS E-1150/00 esittäjä(t): Bart Staes (Verts/ALE) komissiolle. Valkoinen kirja elintarvikkeiden turvallisuudesta ja Euroopan elintarvikeviranomainen.



Virallinen lehti nro 053 E , 20/02/2001 s. 0085 - 0085



KIRJALLINEN KYSYMYS E-1150/00 esittäjä(t): Bart Staes (Verts/ALE) komissiolle (11. huhtikuuta 2000) Aihe: Valkoinen kirja elintarvikkeiden turvallisuudesta ja Euroopan elintarvikeviranomainen Tammikuussa 2000 julkaistiin Valkoinen kirja elintarvikkeiden turvallisuudesta (KOM(1999) 719 lopull.). Luvussa 4 käsitellään Euroopan elintarvikeviranomaisen perustamista ja luvussa 5 elintarvikkeiden turvallisuutta koskevaa lainsäädäntöä. Uuselintarvikkeiden markkinoille saattamista koskevaa lupamenettelyä on komission mielestä selkiytettävä ja tehtävä avoimemmaksi. Niistä säädöksistä tehtävät poikkeukset on otettava tarkastelun kohteeksi. Komissio aikoo antaa täytäntöönpanoasetuksen uuselintarvikeasetuksessa säädettyjen menettelyiden selkiyttämiseksi. Komissio aikoo myös tehdä ehdotuksen kyseisen asetuksen parantamiseksi ja sen yhdenmukaistamiseksi direktiivin 90/220/ETY tarkistetun sääntelykehyksen kanssa. Lisäksi uuselintarvikkeiden pakkausmerkintöjä koskevia säännöksiä on täydennettävä ja yhdenmukaistettava. 1. Miten komissio aikoo muuttaa uuselintarvikkeita koskevaa lupamenettelyä? 2. Laajeneeko asetuksen soveltamisala muihin tuotteisiin? Jos laajenee, mistä tuotteista on kyse? 3. Mikä on elintarvikeviranomaisen osa uuselintarvikkeiden arvioinnissa? 4. Onko geneettisesti muunnetuista organismeista lähtöisin olevat identtiset ainesosat tulevaisuudessa varustettava erityisellä merkinnällä? David Byrnen komission puolesta antama yhteinen vastaus kirjallisiin kysymyksiin E-1122/00, E-1127/00, E-1128/00, E-1140/00, E-1141/00, E-1142/00, E-1143/00, E-1144/00, E-1145/00, E-1146/00, E-1147/00, E-1148/00, E-1150/00, E-1151/00, E-1152/00, E-1153/00, E-1155/00, E-1156/00, E-1157/00, E-1158/00, E-1160/00, E-1161/00 ja E-1162/00 (9. kesäkuuta 2000) Arvoisan parlamentin jäsenen esiinnostamia kysymyksiä tutkitaan siten, että niiden pohjalta voitaisiin esittää lainsäädäntöehdotuksia noudattaen elintarviketurvallisuudesta annetussa valkoisessa kirjassa asetettua aikataulua. Tässä vaiheessa olisi sopimatonta ennakoida jokaisen ehdotuksen yksityiskohtia.
KIRJALLINEN KYSYMYS P-1170/00 esittäjä(t): Arlindo Cunha (PPE-DE) komissiolle. Portugalin maitokiintiö.



Virallinen lehti nro 072 E , 06/03/2001 s. 0022 - 0023



KIRJALLINEN KYSYMYS P-1170/00 esittäjä(t): Arlindo Cunha (PPE-DE) komissiolle (10. huhtikuuta 2000) Aihe: Portugalin maitokiintiö 1. Lehmänmaidontuotanto Portugalissa on lisääntynyt huomattavasti, etenkin vuonna 1999 ja tuotannon kasvu on erityisen merkittävä tietyillä maidon tuotantoon keskittyneillä alueilla, kuten Azorien itsehallintoalueella. 2. Markkinointivuonna 19992000 on näkynyt merkkejä siitä, että lehmänmaidon tuotanto saattaa ylittää Portugalille varatun kiintiön, tiettyjen arvioiden mukaan jopa yli 100 000 tonnilla. 3. On kummallista, että Portugalin hallitus ei yrittänyt ratkaista tätä ongelmaa Agenda 2000:een liittyvästä YMP:n uudistuksesta käytyjen neuvottelujen yhteydessä, kuten muut jäsenvaltiot tekivät, ottaen huomioon, että jo tuolloin oli nähtävissä riittävästi merkkejä Portugalin maitokiintiötä koskevasta suuresta ongelmasta. 4. Maatalousmarkkinoista ja elintarvikkeiden laadusta vastaavan valtiosihteerin kabinetin 13.3.2000 antaman tiedonannon mukaan Portugalin hallitus on EY:n perustamissopimuksen 299 artiklan 2 kohdassa tarkoitettujen syrjäisimpien alueiden erityiskohtelua koskevien määräysten perusteella pyytänyt komissiolta Azorien itsehallintoalueelle myönnettävän maitokiintiön korottamista 125 000 tonnilla, kuitenkin niin, ettei se vaikuta nykyiseen Portugalin kansalliseen kiintiöön. Onko Portugalin hallitus ottanut yhteyttä komission asiasta vastaaviin yksikköihin esimerkiksi Teidän toimivaltaanne kuuluviin yksikköihin neuvotellakseen Portugalin maitokiintiön korottamisesta? Franz Fischlerin komission puolesta antama vastaus (4. toukokuuta 2000) Komission tietoon ovat kantautuneet huhut Portugalin maitokiintiön ylittymisestä markkinointivuonna 1999/2000, jonka syynä on muun muassa tuotannon lisääntyminen Azoreilla. Minkäänlaisia tarkkoja lukuja ei kuitenkaan ole todennäköisesti saatavilla ennen jäsenvaltioiden säädöksellä vahvistamaa päivämäärää markkinointivuoden 1999/2000 lopullisten tulosten toimittamiseksi komissiolle, eli viimeistään 31. elokuuta 2000. Tämän vuoksi Azorien tilanne on erikoislaatuinen: se on ainoa kaikista syrjäisistä alueista, jolla on ylituotantoa paljon yli oman sisäisen kulutuksensa, ja jota viedään mantereelle, jossa vaara yhteisön talousarvion varoin toteutettavista interventio-ostoista on todellinen. Kaikki muut erityisen syrjäiset alueet ovat nettotuojia ja niiden kokonaistuotanto ei ole edes kahdeskymmenesosaa Azorien tuotannosta. Portugalin hallitus on toimittanut komissiolle marraskuulta 1999 ja maaliskuulta 2000 olevat asiakirjat Poseima-järjestelmän tarkistamisesta ja EY:n perustamissopimuksen 299 artiklan (entinen 227 artikla) 2 kohdan soveltamisesta, mutta niissä ei käsitellä maitokiintiökysymystä. Viime kuukausina tämä ongelma on otettu esille ainoastaan yhteyksissä parlamentin jäsenten kanssa. Komissio vastaanotti kuitenkin huhtikuun alussa Portugalin viranomaisilta virallisen pyynnön Azorien maitokiintiön nostamisesta. Tätä pyyntöä tarkastellaan parhaillaan.
KIRJALLINEN KYSYMYS E-1487/00 esittäjä(t): Christopher Heaton-Harris (PPE-DE) komissiolle. Hajautuksen vaikutus Euroopan rakennerahastoihin Yhdistyneessä kuningaskunnassa.



Virallinen lehti nro 089 E , 20/03/2001 s. 0046 - 0046



KIRJALLINEN KYSYMYS E-1487/00 esittäjä(t): Christopher Heaton-Harris (PPE-DE) komissiolle (11. toukokuuta 2000) Aihe: Hajautuksen vaikutus Euroopan rakennerahastoihin Yhdistyneessä kuningaskunnassa Kun viime aikoina on perustettu Skotlannin parlamentti ja Walesin kansalliskokous, missä määrin nämä institutionaaliset muutokset Yhdistyneen kuningaskunnan hallitusjärjestelmässä ovat vaikuttaneet rakennerahastojen ja Euroopan sosiaalirahaston varojen hallinnointiin ja jakamiseen Yhdistyneessä kuningaskunnassa? Onko vastuiden jaon muutos hallituksen eri elinten välillä selvä ja onko esiintynyt mitään viivytyksiä, jotka ovat vaikeuttaneet rakennerahastoista rahoitettavan ohjelman tehokasta täytäntöönpanoa? Michel Barnier'n komission puolesta antama vastaus (8. kesäkuuta 2000) Skotlannissa tapahtunut vallan hajautus on aiheuttanut muutoksia rakennerahastojen varojen täytäntöönpanoa ja hallinnointia koskeviin järjestelyihin. Skotlannin vallan hajautuksen yhteydessä Skotlannin parlamentti otti itselleen aiemmin Scottish Officella olleet hallinnolliset tehtävät. Rakennerahastojen ohjelmien päivittäinen hallinnointi valtion tasolla on pysynyt suurelta osin ennallaan. Suurin muutos vallan hajautuksen jälkeen on ollut Skotlannin parlamentin Eurooppa-komitean perustaminen. Tämän avulla on voitu antaa enemmän uuden ohjelmakauden valmistelutöiden demokraattisesta tarkastelusta alueelliselle tasolle, varsinkin tavoitteiden 1, 2 ja 3 mukaisten suunnitelmien valmistelusta sekä ohjelman paikallisten hallintojärjestelyiden tarkastelusta. Vastaavasti myös Walesissa Walesin kansalliskokous (aiemmin Welsh Office) on edelleen vastuussa rakennerahastojen ohjelmien hallinnosta. Wales European Programme Executive (riippumaton yhtiö) on korvattu Wales European Funding Officella (kansalliskokouksen osasto) suorittamaan nykyisten ohjelmien edellyttämät sihteeristön tehtävät. Kuten Skotlannissakin Walesin kansalliskokouksen perustaminen merkitsi sitä, että ohjelmiin kohdistuu aktiivisempi poliittinen kiinnostus. Tämän vuoksi Kansalliskokouksen talouden kehittämistä käsittelevälle komitealle tiedotetaan ohjelmia koskevien asioiden olennaisista kehityksistä. Näiden järjestelyiden ei voida sanoa lisänneen viivästystä ohjelman tehokkaassa toteuttamisessa. Skotlannissa ja Walesissa tapahtuneella vallan hajautuksella ei ole ollut vaikutusta yhteisön rakennerahastoista maksettavien varojen myöntämiseen Yhdistyneelle kuningaskunnalle yleisesti. Yhdistynyttä kuningaskuntaa koskevan uuden tavoitteen 2 mukaisten ohjelmien osalta kaudella 20002006 kaikkialla Yhdistyneessä kuningaskunnassa on asukasta kohti myönnetty yhtä paljon taloudellisia varoja.
KIRJALLINEN KYSYMYS E-2025/00 esittäjä(t): Charles Tannock (PPE-DE) komissiolle. Jäsenvaltioiden osuudet talousarviosta.



Virallinen lehti nro 072 E , 06/03/2001 s. 0170 - 0171



KIRJALLINEN KYSYMYS E-2025/00 esittäjä(t): Charles Tannock (PPE-DE) komissiolle (21. kesäkuuta 2000) Aihe: Jäsenvaltioiden osuudet talousarviosta Kertoisiko komissio jokaisen jäsenvaltion maksamat tai saamat netto-osuudet viimeisimmältä varainhoitovuodelta? Michaele Schreyerin komission puolesta antama vastaus (24. heinäkuuta 2000) Budjettiasemia koskevat viimeisimmät tiedot ovat vuodelta 1998. Vuotta 1999 koskevat arviot toimitetaan EU:n menojen jakautumista koskevan kertomuksen yhteydessä. Kertomusta laaditaan parhaillaan, ja se on aiempien vuosien tapaan saatavilla todennäköisesti alkusyksystä. Kertomus on julkinen asiakirja, joten siihen voi tutustua myös komission Internet-sivuilla. Tietoa edellisten vuosien (varsinkin vuosien 19921998) budjettiasemista on EU:n toimintamenojen jäsenvaltiokohtaisesta jakautumisesta vuonna 1998 laaditussa kertomuksessa. Kertomus on saatavilla seuraavassa Internet-osoitteessa: http://europa.eu.int/comm/budget/pdf/agenda2000/statdepenses98.pdf. Vaikka eri maiden budjettiasemista onkin saatavilla jäsenvaltiokohtaisia arvioita, komissio kuitenkin huomauttaa, ettei nettorahoitusosuuksien mittaamiseen ole optimaalista tapaa. Komissio on myös useaan otteeseen vastustanut tällaisten laskelmien käyttämistä arvioitaessa EU-jäsenyyden mukanaan tuomia tuloja tai kustannuksia. Näitä asioita käsitellään perusteellisemmin lokakuussa 1998 julkaistussa komission kertomuksessa omien varojen järjestelmästä ja varsinkin sen liitteessä 3. Raportti on saatavilla ranskaksi myös seuraavassa Internet-osoitteesta: http://europa.eu.int/comm/budget/fr/agenda2000/a2000rp.htm.